**NACRT**

KLASA: 810-01/19-01/

URBROJ: 2140/01-11-19-

Krapina, prosinac 2019.

Temeljem članka 17. stavka 1. alineje 1. Zakona o sustavu civilne zaštite („Narodne novine“, broj 82/15. i 118/18.) i članka 17. stavka 1. alineje 21. Statuta Krapinsko-zagorske županije („Službeni glasnik Krapinsko-zagorske županije“, broj 13/01., 5/06., 14/09., 11/13., 26/13. – pročišćeni tekst i 13/18.) Županijska skupština Krapinsko-zagorske županije, na 18. sjednici održanoj dana \_\_. prosinca 2019. godine usvaja

**SMJERNICE ZA ORGANIZACIJU I RAZVOJ SUSTAVA CIVILNE ZAŠTITE**

**NA PODRUČJU KRAPINSKO-ZAGORSKE ŽUPANIJE**

**ZA RAZDOBLJE OD 2020. DO 2023. GODINE**

1. **UVOD**

Zakonom o sustavu civilne zaštite („Narodne novine“, broj 82/15. i 118/18., dalje u tekstu Zakon) određeno je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite te način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na području Republike Hrvatske od posljedica prirodnih, velikih tehničko-tehnoloških nesreća i katastrofa, otklanjanja posljedica terorizma i ratnih razaranja.

Smjernice za organizaciju i razvoj sustava civilne zaštite za područje jedinice lokalne i područne (regionalne) samouprave (dalje u tekstu: Smjernice) razmatraju se i usvajaju svake četiri godine, a donose se na temelju godišnjih analiza o stanju sustava civilne zaštite. Smjernicama se definiraju konkretni koraci, stvarne mjere i pojedinačni i sveukupni ciljevi za razvijanje i usavršavanje sustava civilne zaštite.

Smjernice za organizaciju i razvoj sustava civilne zaštite na području Krapinsko-zagorske županije za razdoblje od 2016. do 2019. godine Županijska skupština Krapinsko-zagorske županije usvojila je u prosincu 2015. godine.

Sukladno Pravilniku o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 49/17.) ovim se Smjernicama utvrđuju prioriteti na području civilne zaštite za rok od 4 godine, za razdoblje od 2020. do 2023. godine.

Na temelju Procjene rizika od velikih nesreća za područje Krapinsko-zagorske županije, ovim se Smjernicama utvrđuju prioritetne mjere, dinamika i način njihovog provođenja kao i javne politike upravljanja rizicima, usmjerava se razvoj kapaciteta operativnih snaga sustava civilne zaštite, odnosno temeljnih operativnih kapaciteta od značaja za reagiranje u velikim nesrećama te se planira osiguravanje financijskih sredstava za ostvarivanje prioritetnih ciljeva sustava civilne zaštite u razdoblju od 4 godine.

Smjernice će se koristiti kao podloga za planiranje aktivnosti u sustavu civilne zaštite u razmatranom periodu u cilju smanjenja rizika od velikih nesreća te provođenja ciljnih preventivnih mjera.

1. **OPĆE SMJERNICE ZA RAZVOJ I ORGANIZACIJU SUSTAVA CIVILNE ZAŠTITE NA PODRUČJU KRAPINSKO-ZAGORSKE ŽUPANIJE**

Vjerojatnost nastanka katastrofa i velikih nesreća te težina njihovih posljedica u smislu negativnih utjecaja na društvene vrijednosti mogu se smanjiti uz preventivno djelovanje i kontinuirani razvoj sustava civilne zaštite kako bi bio učinkovit i racionalan. U prošlom su periodu, zbog čestih normativnih promjena, svi sudionici sustava civilne zaštite u Republici Hrvatskoj (Vlada Republike Hrvatske, središnje tijelo državne uprave nadležno za poslove civilne zaštite, tijela državne uprave i druga državna tijela, Oružane snage Republike Hrvatske i policija i jedinice lokalne i područne (regionalne) samouprave radili na uspostavi novog sustava civilne zaštite. Da bi sustav bio optimalno organiziran potrebna su znatna financijska sredstva, a ista će se usmjeriti na preventivno djelovanje, normativno djelovanje te kontinuirani razvoj, sve sukladno fiskalnim kapacitetima.

Preventivno djelovanje obuhvatiti će osobito:

* intenziviranje promotivnih i aktivnosti sustavne edukacije u svrhu podizanja svijesti građana o mogućnostima nastanka katastrofe i velike nesreće i o postupanjima u slučaju njihova nastanka
* uspostavu kvalitetnijeg sustava veza između operativnih snaga sustava civilne zaštite prilikom uvježbavanja i u kriznim situacijama
* primjenu mjera civilne zaštite prilikom prostornog planiranja
* daljnje jačanje suradnje između operativnih snaga i sudionika sustava civilne zaštite

Normativno djelovanje obuhvatiti će osobito:

* usklađivanje važeće Procjene rizika od velikih nesreća za područje Krapinsko-zagorske županije te poticanje jedinica lokalne samouprave koje još nisu donijele procjene rizika za svoje područje da ih donesu
* donošenje Plana djelovanja civilne zaštite Krapinsko-zagorske županije te poticanje jedinica lokalne samouprave koje još nisu donijele planove djelovanja za svoje područje da ih donesu
* donošenje vanjskih planova zaštite i spašavanja u slučaju nesreća koje uključuju opasne tvari u slučaju donošenja odluke nadležnog tijela o potrebi njihove izrade
* donošenje godišnjih analiza stanja i planova razvoja sustava civilne zaštite za područje Krapinsko-zagorske županije za svaku kalendarsku godinu
* imenovanje Stožera civilne zaštite Krapinsko-zagorske županije nakon održanih lokalnih izbora
* izradu i usklađivanje planskih i drugih dokumenata iz oblasti vatrogastva i zaštite od požara

Kontinuirani razvoj obuhvatiti će osobito:

* daljnje sustavno ulaganje u unapređenje materijalnog ustroja i jačanje kapaciteta ljudskih potencijala pripadnika operativnih snaga i volontera
* provođenje zajedničkih vježbi operativnih snaga
* obilježavanje datuma značajnih za civilnu zaštitu
* provođenje javnog informiranja i suradnju s medijima
* razmatranje mogućnosti za bespovratno financiranje projekata i aktivnosti iz dostupnih fondova

1. **RAZRADA SMJERNICA**
2. **PLANSKI DOKUMENTI**

Planskim dokumentima Krapinsko-zagorske županije iz područja civilne zaštite uređuje se organizacija sustava, planiranje mjera civilne zaštite, definiranje ovlasti, nadležnosti i zadaća svih odrednica istog. Planski dokumenti moraju biti usklađeni s onima više razine.

Procjenu rizika od katastrofa za Republiku Hrvatsku Vlada Republike Hrvatske donijela je u prosincu 2015. godine te je Odlukom o donošenju Procjene rizika od katastrofa za Republiku Hrvatsku KLASA: 022-03/19-04/273, URBROJ: 50301-29/23-19-2 od 7. studenoga 2019. godine Vlada Republike Hrvatske donijela usklađenju Procjenu rizika od katastrofa za Republiku Hrvatsku. Nažalost, iako je Zakonom o sustavu civilne zaštite propisano da će Vlada Republike Hrvatske Državni plan djelovanja civilne zaštite donijeti u roku od jedne godine od dana stupanja na snagu Zakona, do danas se, temeljem članka 93. Zakona, primjenjuje Plan zaštite i spašavanja za područje Republike Hrvatske („Narodne novine“, broj 96/10.).

Županijska skupština Krapinsko-zagorske je na sjednici održanoj 7. studenog 2019. godine donijela Procjenu rizika od velikih nesreća za područje Krapinsko-zagorske županije KLASA: 810-03/18-01/02, URBROJ: 2140/01-01-19-52 (dalje u tekstu: Procjena rizika) te je ista objavljena na službenoj mrežnoj stranici Krapinsko-zagorske županije. Početkom 2020. godine pristupiti će se izradi Plana djelovanja civilne zaštite Krapinsko-zagorske županije koji se donosi na temelju Procjene rizika. Do tada, sukladno članku 97. stavku 2. Zakona o sustavu civilne zaštite i Uputi Područnog ureda za zaštitu i spašavanje Krapina od 10. kolovoza 2015. godine, Plan zaštite i spašavanja Krapinsko-zagorske županije, s pripadajućim mu Planom civilne zaštite, koji je župan donio 30. svibnja 2011. godine, ostaje na snazi, uz redovno ažuriranje, kao što na snazi ostaju i planovi zaštite i spašavanja jedinica lokalne samouprave koje još nisu donijele planove djelovanja civilne zaštite.

Sama Procjena rizika izrađena je u skladu sa Smjernicama za izradu procjena rizika od velikih nesreća za područje Krapinsko-zagorske županije („Službeni glasnik Krapinsko-zagorske županije“, broj 7/17.) koje je 13. veljače 2017. godine donio župan, sukladno Pravilniku o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave. Smjernice se obvezno primjenjuju u postupku donošenja procjena rizika svih jedinica lokalne samouprave s područja Krapinsko-zagorske županije, kao i nje same.

Odlukom Državne uprave za zaštitu i spašavanje o izradi Vanjskog plana zaštite i spašavanja u slučaju nesreća koje uključuju opasne tvari za područje postrojenja Terminala UNP-a Pustodol, Sveti Križ Začretje, operatera CRODUX PLIN d.o.o., Županija je u obvezi izraditi isti. Plan je izrađen i dostavljen na suglasnost tada još Državnoj upravi za zaštitu i spašavanje, a s obzirom na promjene nastale unutar Državne uprave i promjenama na strani operatera CRODUX PLIN-om d.o.o. nacrt Vanjskog plana se revidira i dopunjuje.

Na temelju Odluke Ministarstva unutarnjih poslova Ravnateljstva civilne zaštite od 11. srpnja 2019. godine, Krapinsko-zagorska županija u obvezi je donijeti Vanjski plan zaštite i spašavanja u slučaju nesreća koje uključuju opasne tvari za područje postrojenja Skladište i pretakalište naftnih derivata Zabok, operatera TIFON d.o.o. te se isto planira tijekom 2020. godine.

Županijska skupština Krapinsko-zagorske županije, temeljem članka 17. Zakona, svake godine, pri donošenju proračuna razmatra i usvaja Godišnju analizu stanja sustava civilne zaštite na području Krapinsko-zagorske županije za prethodnu godinu, Godišnji plan razvoja sustava civilne zaštite na području Krapinsko-zagorske županije s financijskim učincima za trogodišnje razdoblje te Godišnji provedbeni plan unapređenja zaštite od požara na području Krapinsko-zagorske županije temeljem kojeg, svake godine razmatra i Izvješće i o stanju zaštite od požara na području Krapinsko-zagorske županije i o stanju provedbe Godišnjeg provedbenog plana unapređenja zaštite od požara za područje Krapinsko-zagorske županije.

Od stupanja na snagu Zakona o ublažavanju i uklanjanju posljedica prirodnih nepogoda („Narodne novine“, broj 16/19.) u veljači 2019. godine, Županijska skupština Krapinsko-zagorske županije donosi i planove djelovanja Krapinsko-zagorske županije u području prirodnih nepogoda, radi određenja mjera i postupanja djelomične sanacije šteta od prirodnih nepogoda. Plan se donosi na godišnjoj razini, do 30. studenog za narednu godinu te župan izvještava Županijsku skupštinu Krapinsko-zagorske županije o njihovu izvršenju. Iako se planovi odnose na područje prirodnih nepogoda, to je područje usko povezano sa sustavom civilne zaštite jer su snage tog sustava angažirane u određenim vrstama događaja koje imaju obilježja prirodnih nepogoda, bez obzira da li je prirodna nepogoda proglašena sukladno odredbama posebnog zakona.

Planske dokumente izrađene temeljem Zakona o sustavu civilne zaštite i Zakona o zaštiti od požara obvezno će se kontinuirano ažurirati, sukladno promjenama u normativnom području, procjenama rizika ili metodološkim promjenama te ih usklađivati s nastalim promjenama, u skladu s odredbama tih zakona i drugih posebnih propisa.

U narednom razdoblju izgledno je donošenje novog Zakona o vatrogastvu, a kako su dosadašnji nacrti istog sadržavali odredbe o planskim dokumentima iz tog područja, isti će se izraditi u skladu s propisima.

1. **OPERATIVNE SNAGE SUSTAVA CIVILNE ZAŠTITE**

Prema članku 20. Zakona, operativne snage sustava civilne zaštite na razini županije su:

1. Stožer civilne zaštite Krapinsko-zagorske županije
2. operativne snage vatrogastva
3. operativne snage Društva Crvenog križa Krapinsko-zagorske županije i gradskih društava Crvenog križa
4. operativne snage Hrvatske gorske službe spašavanja Stanica Krapina
5. udruge
6. specijalističke postrojbe civilne zaštite
7. koordinatori na lokaciji
8. pravne osobe u sustavu civilne zaštite

1. **Stožer civilne zaštite Krapinsko-zagorske županije**

Stožer civilne zaštite Krapinsko-zagorske županije je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Župan je sukladno Zakonu donio Odluku o imenovanju načelnika, zamjenika načelnika i članova Stožera civilne zaštite Krapinsko-zagorske županije („Službeni glasnik Krapinsko-zagorske županije“, broj Službeni glasnik Krapinsko-zagorske županije“, broj 22/17., 32/17., 37/18., 11/19. i 31/19.) koji se sastoji od 17 članova. Načelnikom je imenovan Anđelko Ferek- Jambrek, zamjenik župana, a djeluje sukladno Poslovniku o radu Stožera civilne zaštite Krapinsko-zagorske županije („Službeni glasnik Krapinsko-zagorske županije“, broj 13/16.).

Stožer održava sjednice kako bi se pravovremeno izvršavale sve zadaće koje se nameću temeljem Zakona, Programa Vlade u provođenju posebnih mjera zaštite od požara i Programa aktivnosti vezanih za turističku sezonu. Stožer civilne zaštite se imenuje nakon svakih lokalnih izbora te će župan, po održavanju narednih lokalnih izbora 2021. godine, u roku od 30 dana od dana stupanja na dužnosti imenovati Stožer civilne zaštite Krapinsko-zagorske županije. I u narednom razdoblju, Stožer civilne zaštite Krapinsko-zagorske županije održavati će redovne, a prema potrebi i izvanredne sjednice. Članovi Stožera upućivati će se na osposobljavanja koja osigurava središnje tijelo državne uprave nadležno za civilnu zaštitu, nastaviti će se proces nužnog materijalno-tehničkog opremanja, Stožer će se intenzivnije uključiti u vježbe operativnih snaga sustava civilne zaštite te će se intenzivirati suradnja i koordinacija Stožera, jedinica lokalne samouprave i državnih tijela i institucija.

1. **Operativne snage vatrogastva**

Operativne snage vatrogastva temeljna su operativna snaga koja je dužna djelovati u sustavu civilne zaštite u skladu s odredbama posebnih propisa kojima se uređuje područje vatrogastva, Zakona o sustavu civilne zaštite te planovima djelovanja civilne zaštite jedinica lokalne i područne (regionalne) samouprave. Vatrogasna djelatnost presudna je u provedbi preventivnih mjera zaštite od požara i eksplozija, gašenju požara i spašavanju ljudi i ugrožene imovine, a u posljednje vrijeme ima sve veći značaj i u pružanju tehničke pomoći u prometnim i drugim nesrećama, kod ekoloških incidenata i slično.

Krovna organizacija vatrogasnih snaga u Krapinsko-zagorskoj županiji je Vatrogasna zajednica Krapinsko-zagorske županije i u nju su udružene sve vatrogasne zajednice gradova i općina.

Na području Krapinsko-zagorske županije ustrojena su i operativno djeluju 82 dobrovoljna vatrogasna društva, od čega su četiri u gospodarstvu. U 12 vatrogasnih zajednica općina i gradova udruženo je 51 dobrovoljno vatrogasno društvo, dok 31 društvo djeluje samostalno i direktno su udružena u Vatrogasnu zajednicu Krapinsko-zagorske županije. Na području svake od jedinica lokalne samouprave ustrojeno je i djeluje najmanje jedno dobrovoljno vatrogasno društvo.

Javna vatrogasna postrojba Grada Krapine ima 24 djelatnika, a Zagorska javna vatrogasna postrojba sa sjedištem u Zaboku 53 djelatnika od kojih je u Mariji Bistrici i Klanjcu dislocirano po 9 djelatnika. Javne vatrogasne postrojbe svojim djelovanjem pokrivaju cijelo područje Krapinsko-zagorske županije te su također udružene u Vatrogasnu zajednicu Krapinsko-zagorske županije.

Ukupni operativni sastav vatrogasnih postrojbi na razini cijele Krapinsko-zagorske županije (osposobljeni i s liječničkim uvjerenjem) čini 1613 vatrogasnih operativnih članova.

U okviru Zagorske javne vatrogasne postrojbe, u njenom sjedištu u Zaboku djeluje Vatrogasni operativni centar za zaprimanje svih poziva za intervencije vatrogasnog karaktera i mjesto na kojem se određuje koje će postrojbe izaći na intervenciju te se u njemu vodi cjelovita baza podataka o vatrogasnim intervencijama. 15. studenog 2019. godine, Zagorska javna vatrogasna postrojba preselila je u nove prostore na adresi Prilaz dr. Franje Tuđmana 7d, u Zaboku. U izgradnju Vatrogasnog centra Zagorske javne vatrogasne postrojbe uloženo je 4.200.000 kuna te isto predstavlja bitno unapređenje uvjeta rada vatrogasnih snaga. Sama površina zgrade je 890 četvornih metara, kompleks obuhvaća i 3800 četvornih metara zemljišta, a u narednom je periodu planirano i proširenje dodatnim sadržajima (poligon za uvježbavanje).

U narednom razdoblju i dalje će se provoditi osposobljavanja za vatrogasna zvanja, a osobito specijalna osposobljavanja, sve sukladno Planovima osposobljavanja i Operativnom programu rada zapovjedništva Vatrogasne zajednice Krapinsko-zagorske županije, prema odredbama Pravilnika o osposobljavanju i usavršavanju vatrogasnih kadrova („Narodne novine“, broj 61/94.).

Nastaviti će i unaprijediti održavanje vježbi u čemu su vatrogasne snage Krapinsko-zagorske županije osobito uspješne – u 2019. godini prosjek uvježbavanja vatrogasnih postrojbi s područja svake od jedinica lokalne samouprave je sudjelovanje u više od jedne vježbe godišnje.

Vatrogasna zajednica Krapinsko-zagorske županije i dalje će, iz sredstava osiguranih iz Proračuna Krapinsko-zagorske županije, pomagati nabavu vatrogasnih vozila i opreme za dobrovoljna vatrogasna društva, a što je osobito bitno kako bi se smanjila prosječna starost vozila vatrogasnih postrojbi, a time i troškovi održavanja istih. Iz istih sredstava i dalje će se sufinancirati uređenje vatrogasnih spremišta i nabava vatrogasne opreme.

Vatrogasna zajednica Krapinsko-zagorske uključena je projekt ENRAS, u kojem sudjeluju Republika Slovenija i Republika Hrvatska, a koji se provodi s ciljem osposobljavanja vatrogasaca iz područja koja graniče sa Republikom Slovenijom, za potrebe usklađenog odgovora na radiološke i nuklearne nesreće. Praktični dio osposobljavanja održan je u centru za obuku vatrogasaca Iga u Sloveniji u dvije grupe s ukupno 24 vatrogasca iz Krapinsko-zagorske županije te bi bilo dobro nastaviti održavati i proširivati stečena znanja polaznika.

Potrebno je i nadalje poticati razvoj vatrogastva kao jedne od najvažnijih i najorganiziranijih snaga sustava civilne zaštite te kontinuirano provoditi rad s mladeži.

Postupanja Krapinsko-zagorske županije u ovome području uskladiti će se s novim propisima koji se, na državnoj razini planiraju donijeti u narednom razdoblju u području vatrogastva, a do tada, i dalje će se donositi Godišnji plan unapređenja zaštite od požara za područje Krapinsko-zagorske županije te Izvješće o izvršenju istog i o stanju zaštite od požara na području Krapinsko-zagorske županije.

Sredstava za rad Vatrogasne zajednice Krapinsko-zagorske županije i dalje će se osiguravati u Proračunu Krapinsko-zagorske županije sukladno odredbama posebnog zakona.

1. **Operativne snage Županijskog društva i gradskih društava Crvenog križa**

Županijsko društvo Crvenog križa Krapinsko-zagorske županije je temeljna operativna snaga sustava civilne zaštite za djelovanje u velikim nesrećama i katastrofama u izvršavanju obaveza sukladno Zakonu o Hrvatskom Crvenom križu. Županijsko društvo Crvenog križa Krapinsko-zagorske županije provodi brojne aktivnosti u svrhu pomoći stanovništvu u svim uvjetima, provodi osposobljavanja i opremanje Interventnih timova za izvršavanje zadaća u slučaju velikih prirodnih, ekoloških, tehnoloških i drugih nesreća s posljedicama masovnih stradanja, epidemija i oružanih sukoba za akcije pomoći u zemlji i inozemstvu. Bitno je istaknuti da su Interventni timovi umreženi na nacionalnoj razini pa isti, u slučaju incidenata i katastrofa na koje lokalna zajednica ne može adekvatno odgovoriti, timovi mogu biti mobilizirani i poslani na pogođeno područje. U narednom razdoblju od 4-5 godina, Odbor Društva Crvenog križa Krapinsko-zagorske županije planira izdvojiti sredstva u visini od 400.000,00 kuna za opremu Županijskog interventnog tima (oprema za pripadnike tima i smještaj stradalnika) i edukacije zaposlenika i volontera. Krapinsko-zagorska županija će i nadalje, sukladno zakonskoj obvezi, osiguravati sredstva za sufinanciranje rada Županijskog društva Crvenog križa.

1. **Operativne snage Hrvatske gorske službe spašavanja Stanica Krapina**

Na području Krapinsko-zagorske županije djeluje Hrvatska gorska služba spašavanja Stanica Krapina s kojom je Krapinsko-zagorska županija 11. studenog 2013. godine zaključila Sporazum o zajedničkom interesu za djelovanje Hrvatske gorske službe spašavanja Stanice Krapina na prostoru Krapinsko-zagorske županije.

Stanica Krapina temeljna je operativna snaga te ima svoje zadaće sukladno Zakonu o sustavu civilne zaštite, po organizacijskom obliku je udruga od javnog značaja čiji su osnovni ciljevi sprečavanje nesreća, spašavanje i pružanje prve medicinske pomoći na nepristupačnim područjima i u izvanrednim okolnostima kod kojih pri spašavanju i pružanju pomoći treba primijeniti posebno stručno znanje i upotrijebiti tehničku opremu za spašavanje u svrhu očuvanja ljudskog života, zdravlja i imovine.

U 2018. godini, u Zlatar Bistrici je započela izgradnja objekta koji će biti namijenjen za potrebe Stanice Krapina. Putem natječaja za dodjelu sredstava za izgradnju infrastrukture Hrvatske gorske službe spašavanja u 2018. godine Stanici Krapina dodijeljena su sredstva u visini od 735.479,79 kuna te je iz tih sredstava plaćena projektna dokumentacija, građevinska dozvola i dio građevinskih radova. Krapinsko-zagorska županija je u 2018. godini za izgradnju objekta bila osigurala 100.000,00 kuna te 100.000,00 kuna u 2019. godini, a u 2020. godini osigurati će se isti iznos. Objekt je u fazi unutrašnjeg uređenja i predstavljati će znatan iskorak u uvjetima rada Stanice Krapina. Nadalje, Stanica Krapina, putem financijskog leasinga nabavila je vozilo Toyota Hilux za što je Krapinsko-zagorska županija osigurala sredstva.

U narednom periodu, kako je već spomenuto, temeljem Sporazuma, Zakona o hrvatskoj gorskoj službi spašavanja („Narodne novine“, broj 79/06. i 110/15.) i sukladno Programima javnih potreba za obavljanje djelatnosti Hrvatske gorske službe spašavanja koji Županijska skupština Krapinsko-zagorske županije donosi svake godine i nadalje će se sufinancirati djelovanje Stanice Krapina. Kako Stanica Krapina trenutno ima 32 člana/ica, od čega 15 gorskih spašavatelja (pripadnici osposobljeni za samostalno djelovanje), 11 spašavatelja (pripadnici službe sa položenim minimalno jednim, a maksimalno tri temeljna tečaja) i 6 pripravnika (pripadnici službe sa položenim tečajem iz prve pomoći u neurbanim sredinama), u narednom periodu poticati će se napredovanje članova u status gorskog spašavatelja.

1. **Udruge**

Udruge koje nemaju javne ovlasti, a od interesa su za sustav civilne zaštite, pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite te svojim sposobnostima nadopunjuju sposobnost temeljnih operativnih snaga i specijalističkih postrojbi civilne zaštite.

U narednom periodu potrebno točno identificirati udruge od značaja za sustav civilne zaštite te pronaći način za dodatno financiranje kako bi svojim aktivnostima što kvalitetnije osposobljavali članove te nabavljali opremu koju će koristiti u redovnim aktivnostima, ali i u slučaju eventualnih izvanrednih situacija.

1. **Specijalističke postrojbe civilne zaštite**

Procjenom rizika od velikih nesreća za područje Krapinsko-zagorske županije nije predviđeno osnivanje specijalističkih postrojbi civilne zaštite te je u narednom periodu planirano stavljanje van snage Odluke o osnivanju postrojbi civilne zaštite specijalističke namjene Krapinsko-zagorske županije („Službeni glasnik Krapinsko-zagorske županije“, broj 11/11.).

1. **Koordinatori na lokaciji**

Sukladno odredbama Zakona, koordinator na lokaciji procjenjuje nastalu situaciju i njezine posljedice na terenu te u suradnji s nadležnim stožerom civilne zaštite usklađuje djelovanje operativnih snaga sustava civilne zaštite.

U narednom razdoblju, sukladno specifičnostima svakog pojedinog događaja, koordinatora na terenu određuje načelnik Stožera civilne zaštite Krapinsko-zagorske županije iz redova operativnih snaga sustava civilne zaštite.

1. **Pravne osobe u sustavu civilne zaštite**

Za područje Krapinsko-zagorske županije, Odlukom o određivanju operativnih snaga zaštite i spašavanja i pravnih osoba od interesa za zaštitu i spašavanje u Krapinsko-zagorskoj županiji („Službeni glasnik Krapinsko-zagorske županije“, broj 11/11.) utvrđeno je koje su pravne osobe, a bave se građevinskom, prijevozničkom, ugostiteljsko-turističkom, trgovačkom ili drugom sličnom djelatnošću, od interesa za zaštitu i spašavanje, te se one po potrebi u slučaju izvanrednih situacija mogu sa svojim zaposlenicima i postojećim kapacitetima uključiti u pomoć unesrećenima prilikom većih nesreća ili katastrofa.

S obzirom da je donijeta Procjena rizika od velikih nesreća za područje Krapinsko-zagorske županije, u narednom razdoblju biti će potrebno donijeti novu Odluku o određivanju pravnih osoba od interesa za sustav civilne zaštite, a imenovane pravne osobe dužne su u operativnim planovima izraditi plan o načinu organiziranja provedbe mjera i aktivnosti u sustavu civilne zaštite.

1. **ZAKLJUČNO**

Zaključno još valja istaknuti da je Zakonom o izmjenama Zakona o ustrojstvu i djelokrugu ministarstava i drugih središnjih tijela državne uprave („Narodne novine“, broj 116/18.) poslove Državne uprave za zaštitu i spašavanje preuzelo Ministarstvo unutrašnjih poslova (osim u dijelu vatrogastva koje je preuzela Hrvatska vatrogasna zajednica) te je ono sada središnje tijelo državne uprave nadležno za poslove civilne zaštite. Za područje Krapinsko-zagorske županije nadležan je Područni ured civilne zaštite Varaždin, Služba civilne zaštite Krapina te se u okviru iste obavljaju poslovi koji su se do sada obavljali u Inspektoratu unutarnjih poslova Policijske uprave Krapinsko-zagorske i Područnom uredu za zaštitu i spašavanje Krapina.

Županija će aktivno sudjelovati u radu strukovnih udruženja koja djeluju po pitanjima sustava civilne zaštite, a posebno „Platforme hrvatskih županija i gradova za smanjenje rizika od katastrofe“ koje udruge je članica od 2012. godine te razmjenjivati dobre prakse i suradnju između svih sudionika sustava civilne zaštite na području Krapinsko-zagorske županije i šire.

Uz prioritetne zadaće na području Krapinsko-zagorske županije i dalje će se voditi briga za poticanje rješavanja problematike vezane uz civilnu zaštitu, kao i stvaranje uvjeta, sukladno mogućnostima, za otklanjanje posljedica većih nesreća i katastrofa.

Sveukupni cilj koji se utvrđuje ovim Smjernicama je suvremen i racionalan sustav civilne zaštite.

Sljedeći ove Smjernice i rukovodeći se specifičnim ciljevima, na kraju promatranog razdoblja procjenjuje se da će Krapinsko-zagorska županija imati:

* donesene i ažurirane sve planske dokumente
* optimalno opremljene i educirane pripadnike operativnih snaga
* dovršene kapitalne investicije operativnih snaga započete u prethodnom razdoblju
* višu razinu svijesti građana o važnosti edukacije o prevenciji i reagiranju u slučajevima katastrofa i velikih nesreća.

Ove Smjernice objaviti će se u „Službenom glasniku Krapinsko-zagorske županije“.

**PREDSJEDNICA ŽUPANIJSKE SKUPŠTINE** Vlasta Hubicki, dr. vet. med.

DOSTAVITI:

1. Područni ured civilne zaštite Varaždin, Služba civilne zaštite Krapina,

Ivana Rendića 7, Krapina

1. Upravni odjel za opće i zajedničke poslove, ovdje
2. „Službeni glasnik Krapinsko-zagorske županije“, za objavu,
3. Za zbirku isprava,
4. Za prilog zapisniku,
5. Pismohrana